## Vedlegg 8 - Bestilling av oppdrag med losbåt

Dette kapittelet beskriver samspillet mellom leverandør og Kystverket, hvordan organisering av losoppdrag skjer i Kystverket og hvordan leverandør kan følge med på bestillinger og trafikk.

### 1 Bestilling av losbåtoppdrag

Det er Kystverkets tre losformidlingssentraler i Horten, Kvitsøy og Lødingen som står for den operative planleggingen av loslogistikken. Hver av de tre losformidlingsentralene har definerte geografiske ansvarsområder. Brukernes bestillingsfrist for losoppdrag er 24 timer før oppdragsstart. I tillegg til bestillingsfristen skal lossøkende fartøy bekrefte oppdragsstart to timer før oppdraget tar til (låsingsfrist.).

Når bestilling av losoppdrag kommer inn, allokeres losbåt automatisk til estimert ankomst. Losformidlingen kan både opprette ordre og korrigere automatiske bestillinger. Kystverket vil spesifisere grensesnitt for mottakerordre.

Losformidlingen starter planleggingen av losoppdragene etter hvert som de kommer inn. Av ulike årsaker forekommer det endringer i lossøkende fartøys varslede ankomsttidspunkt mellom tidspunktet for bestilling og låsingsfrist. Tildeling av los og bestilling av losbåt kan skje både før og etter låsingsfristen, men bestilling av losbåt er ikke endelig før oppdraget er låst.

Kystverkets bestilling av losbåtoppdrag vil inneholde opplysninger om lossøkende fartøys navn, tidspunkt for oppdraget (oppmøtetid), navn på losen(e) og rutestrekning. Med rutestrekning menes der hvor losen(e) hentes og bringes etter endt oppdrag. Leverandør av losbåttjenester skal skriftlig / digitalt bekrefte overfor Kystverket at bestillingen er mottatt og vil bli utført i henhold til kontrakt og Kystverkets prosedyre for formidling og bekreftelse av oppdrag. Kystverket vil ved bestilling av oppdrag ta hensyn til tilbudt kapasitet, og foreta prioritering av oppdrag ved flere oppdrag samtidig.

### 2 Tidsfrister

Responstid for losbåt er i utgangspunktet en time, eventuelle unntak er definert for hver enkelt kontraktsområde, og kommer frem av beskrivelsene i vedlegg vedleggene 2-4 og 10.

Med responstid menes tidsrommet fra leverandør får tilsendt melding om oppdrag fra losbåten er klar til å påbegynne oppdrag. Det gjøres oppmerksom på at nevnte bestillingsfrist og låsingsfrist kan fravikes ved enkelte losbordingsfelt. Hvilke losbordingsfelt dette gjelder går frem av lospliktforskriften. Til orientering er reglene for bestilling av los under revisjon og det kan komme endringer, men dette vil ikke redusere responstid til leverandør av losbåttjenester. Kystverket ønsker en kostnadseffektiv tjeneste, og vil i forhandlingsfasen be om innspill fra tilbydere på hvilke eventuelle kostnadsbesparelser en økning i responstid vil kunne ha for stasjoner med lav og forutsigbar trafikk. Alle losbestillinger kan følges ved å trykke på denne linken: Losbestillinger <http://www.shiprep.no/ShipRepWebUI/CurrentPilotages.aspx>

### 3 Njord

Njord er Kystverkets elektroniske losformidlingssystem. Njord fungerer i dag som en integrert del av det elektroniske meldings- og rapporteringssystemet SafeSeaNet, som skipsfarten og skipsagenter benytter for å bestille los og rapportere seilasrelatert informasjon til norske myndigheter. Kystverket bruker Njord bl.a. til å tildele oppdrag, holde oversikt over loser og deres arbeids- og hviletid. Kystverket vil legge til rette for at operatør får lesetilgang til relevante deler av Njord slik at det sikres nødvendig informasjon om losbestillinger.

### 4 Losens rolle ombord i losbåten

Losens oppgave er å rådgi losbåtfører i navigeringen under bordingsoperasjonen på losbordingsfeltet eller eventuelt andre merker. Ved losing over distanse kan losen gi anbefalinger om losfartøyets fart og kurs. Det vises til Kystverkets instruks for detaljer: 180 - bording med båt